Melbourne und im Staat Victoria Uf und Ab bis Snowy River NP    Melbourne. E Riesestadt.  Mr hänn uns am Stadtrand e Camping usgsuecht, und Stadtrand heisst: 20km Wäg bis ind Stadt…Isch leider nid andersch gange, will mr sinn genau ufd Wiehnachtszyt dört akoh und so sinn halt alli nöchere Campings usbuecht gsi... So hännmr dörfe mitem Bus und denn mitem Zug inefahre...was mr uns vorhär bitz eifacher vorgstellt hänn (vo wäge Busverbindige... abr me  het jo au Fiess und die möge Stundelang lauffe...pffff) J  o jedefalls het uns Melbourne no rächt gfalle. die Stadt isch wie scho gseit riesig, het vieli schöni Gebäude und tolli Konträscht zwüsche Alt und Neubau. Me stuuhnt als Balser Bebbi nid schlächt, au wennme scho anderi grossi Städt gseh het. Au dr Wiehnachtsstress hännmr miterläbt, und dä isch no ganz unterhaltsam, so ohni eigeni Gschänggverpflichtige. So sinnmr zB ufeme Bänggli gsässe, hän sushi probiert und hänn de Lüt zuegluegt wiesi hi und  här ströööhme, ufdr Suechi nochem ultimative megabombepäggli...und mängi hänn e Rentiergwei ufem Kopf ka, und anderi drzue no e Roti Clownnase montiert...komischerwiis sinn mir die einzige gsi wo das ufgfalle isch und drüber hänn miesse lache. Rundum het das anschiinend zum normalschte vodr Wält ghört. Au völlig normal isches anschiinend, dass me ine öbbe 100 Meter langi Schlange ystoht, zum e Schaufänschter z bestuuhne...(me stellt sich das z Basel vor dr Manor mol vor...wenn dört d Santigläus und sunscht  so Wiehnachtszüg drinn usgstellt isch, und d Lüt Schlange stöhn zum das aluege...)  Do in Australie sin denn am 26. Dezämber widr alli Läde off und s isch Boxing Day. unter anderem Usverkauf was s gstungg perfekt macht.  Mir sinn viel gloffe, wie normal für Städtetripps, hänn schöni Quartier gfunde wos so alternativ-kaffis umme ka het, odr schöni Gebäude, Hochhüser wome uffe ka (in 88. Stock in 10 Sekunde und so Späss...) und sunscht züüüg und sache hännmr gseh. Ummelauffe kame do au wieme  wott...s git keini Regle anschiinend, was s ganze no viel Farbiger macht!! und au zimmlig amüsant (zum grööööle!!!) :-) Die Stadt läbt, und sie isch, obwohl so gross, irgendwie glich sehr überschaubar und gmietlich. Au d Menscheschwärm bewege sich nid so schnäll wie z China (nämemr a) kei gedränge, s isch wiene Jump-n-run-Spiel - eifach lauffe, denn gohts immer genau uf :-) Jo...wiemer halt sinn, hämmr abr noch 3 Daag gfunde, dassmr witer göhn. Stadt isch Stadt, schlussändlig. Für die eine s Gröschte, für die  andere zum mol gseh ha, ok. Sinnmr also witer.  Mr sinn Krüz und Quer durch dr Staat Victoria grösslet, mol Meer denn widr Inland. Füre Sylveschter hännmr uns füre Snowy River NP entschiede, was denn au e Saugueti Idee gsi isch. Nochere sau kurvige Streggi wome nur eimol e Kurve nid verwütscht (und denn nieme eini wurd fahre...) sinnmr an dä Snowy River ko und sinn grad bliebe. Soo schön und denn sogar e Sandbangg wome perfekt het könne bädele, und s Auto isch schön im Wald gstande im Schatte. Perfekt  halt. So hännmr bimene Führli mit zwei Nochber-Camper s Alte Johr beändet mit Champangner, Wy und Monschtervielne Stärne am Himmel!!  Guets Neus allne!!!!!